
Кратки садржај
Колике представљају један од најзначајнијих клиничких проблема код коња и могу настати услед различитих поремећаја дигестивног тракта. Цревни паразити представљају један од могућих узрока колика, при чему различите паразитске врсте доводе до њиховог настанка различитим патогенетским механизмима. Циљ овог рада био је да се прикажу најзначајнији цревни паразити коња који могу бити повезани са појавом колика, као и да се објасни начин њиховог деловања и клинички значај.
У раду су обрађени: велики стронгилиди, односно врсте Strongylus vulgaris, Strongylus edentatus и Strongylus equinus, као и мали стронгилиди из потпородице Cyathostominae. Посебно је приказан значај миграције ларви S. vulgaris кроз мезентеричне артерије и настанка верминозног артеритиса и тромбоемболијских промена које могу довести до колика. Приказан је и значај малих стронгилида, чије ларве оштећују слузокожу дебелог црева, као и Anoplocephala perfoliata, која може довести до илеалне импакције и илеоцекалне интусусцепције. Код Parascaris spp. описан је значај масивне инфекције и механичке опструкције танког црева, нарочито код ждребади и младих коња.
Поред наведених паразита, приказани су и Oxyuris equi, Gasterophilus spp. и Habronema spp., који имају мањи или посредан значај у настанку колика, углавном у случају тежих инфекција и компликација. За сваку групу паразита приказани су морфологија, животни циклус, клинички знаци, дијагностика, терапија и мере профилаксе. На основу приказаних података може се закључити да цревни паразити могу довести до колика путем различитих механизама, због чега њихово препознавање има значајно место у диференцијалној дијагнози колика код коња.

Аbstract
Colic is one of the most important clinical problems in horses and may occur as a consequence of various disorders of the gastrointestinal tract. Intestinal parasites represent one of the possible causes of colic, with different parasite species causing abdominal pain through different pathogenic mechanisms. The aim of this study was to present the most important intestinal parasites of horses associated with the occurrence of colic and to describe their pathogenic mechanisms and clinical significance.
The study included large strongyles, namely Strongylus vulgaris, Strongylus edentatus and Strongylus equinus, as well as small strongyles belonging to the subfamily Cyathostominae. Particular attention was given to the migration of S. vulgaris larvae through the mesenteric arteries and the development of verminous arteritis and thromboembolic lesions that may result in colic. The clinical significance of small strongyles was also described, as their larvae damage the mucosa of the large intestine. The role of Anoplocephala perfoliata was presented due to its association with ileal impaction and ileocecal intussusception. Infections with Parascaris spp., particularly in foals and young horses, may result in mechanical obstruction of the small intestine and severe colic.
In addition, Oxyuris equi, Gasterophilus spp. and Habronema spp. were described, as they have a lower or indirect significance in the development of colic, mainly in severe infections or in the presence of complications. For each parasite group, morphology, life cycle, clinical signs, diagnosis, treatment and preventive measures were presented. Based on the reviewed data, intestinal parasites may contribute to the development of colic through different pathogenic mechanisms, making their recognition an important part of the differential diagnosis of colic in horses.

	Колике представљају један од најчешћих клиничких проблема код коња и обухватају различита обољења дигестивног система која се испољавају абдоминалним болом. Клиничка слика и тежина колика зависе од узрока, локализације и степена оштећења дигестивног тракта и у појединим случајевима могу угрозити живот животиње. Због тога су правовремено препознавање клиничких знакова, клинички преглед и утврђивање узрока од великог значаја за избор терапије колика. [1,2]
	Паразитске инфекције представљају један од значајнијих фактора који могу допринети настанку колика код коња. Поједини хелминти могу изазвати механичку опструкцију црева, оштећење слузокоже и запаљенске промене, док миграција ларвених стадијума неких паразита може довести до оштећења крвних судова и поремећаја циркулације у цревима. Посебан значај имају велики стронгилиди, као и мали стронгилиди, Parascaris spp. и поједини други паразити који могу бити повезани са различитим облицима абдоминалног бола и поремећајима функције дигестивног система. [3,4,6,7]

	Циљ овог рада је да се прикажу најзначајнији паразити коња, њихове основне морфолошке и биолошке карактеристике, животни циклус, патогенеза, клиничка слика, дијагностика, терапија и мере профилаксе са посебним освртом на њихов значај у настанку и развоју колика код коња. 
50

	Количне болести (грч. kolikos-грч или јак трбушни бол) представљају скуп поремећаја абдоминалних органа где у клиничкој слици доминирају јаки-колични болови. Карактеришу се симптомима попут: огледање према абдомену, копање предњом ногом, заузимање става за мокрење, немир, ваљање. Израженост симптома колика зависи пре свега од интезитета бола што може помоћи при постављању дијагнозе и исходу болести. Сваком појављивању коликозног немира код коња треба приступити крајње озбиљно јер, иако је у већини случајева реч о једноставнијем поремећају, колике, односно болест која их је изазвала, могу довести до угинућа животиње. Први корак у постављању дијагнозе узрока колике, поред анамнезе, јесте клинички преглед који се састоји из неколико прегледа који ће нас усмерити како у одлуци узрока колике тако и у избору терапије. [1]
Клинички преглед обухвата:
· Пулс (физиолошке вредности код коња су 28-44 у минути)-повишен пулс указује на интезитет бола код коња са коликом мада овим вредностима треба приступити са резервом код темпераментних коња и коња осетљивих на бол.
· Борборигми (звуци рада црева)-појава звукова попут претакања течности и крчања нам је прогностички повољнији знак за разлику од одсуства звукова рада црева јер то указује на озбиљније поремећаје и промене анатомског положаја црева.
· Боја слузокожа-нормална боја слузокожа јесте светло ружичаста и свака промена боје (бледило, цијаноза, жуто пребојавање) указује нам на озбиљне проблеме и представља лош прогностички знак. 
· Ректални преглед-омогућава увид у промену положаја црева или појаву метеоризма али није метод којим је могуће са сигурношћу поставити дијагнозу, најчешће се коначна дијагноза поставља тек при операцији. 
· Сондирање-битна како дијагностичка тако и терапеутска метода и представља обавезну методу при сваком клиничком прегледу коња са коликом. 
· Абдоминоцентеза-представља методу узимања абдоминалне течности пункцијом и омогућава нам увид у изглед и састав абдоминалне течности. 
· Одговор на терапију-20 минута после клиничко гпрегледа и давања терапије ветеринар треба да обави процену дејства терапије и на основу тога да се одлучи за даљи ток клиничког прегледа и терапије коња. [2,3]

Колике могу да се поделе у две групе: гастроинтестиналне (праве колике) и негастроинтестиналне (лажне колике). Колике гастроинтестиналног порекла су посебно битне и могу бити различитог порекла (импакција желуца, гастроентеритис, гасне колике, спазмолитичне колике, странгулационе, верминозни мезентерични артеритис и др.). Лажне колике настају као последица обољења органа других органских система, првенствено уринарног и репродуктивног система. [2] 

	Дигестивни систем коња-сложен систем органа чија је основна улога у варењу хране и ресорпцији храњивих материја док његове специфичне анатомске карактеристике имају значајан утицај на настанак различитих обољења дигестивног тракта. [4]
	Дигестивни тракт започиње усном дупљом а завршава се ректумом. Неке од специфичности дигестивног трактакоња:
		-Желудац (ventriculus seu gaster): релативно мале запремине (8-15л) у односу на величину тела и количину унете хране на дневном нивоу. Поседује једносмерни сфинктер који омогућава улазак хране из једњака али не и њено враћање. [4]
		-Црево (intestinum) представља најдужи део дигестивног тракта коња (око 10 пута дуже од тела коња) и дели се на танка и дебела црева. [4]
		-Танко црево (intestinum tenue): састоји се из дванаестопалачног црева (duodenum), празног црева (jejunum) и витог црева (ileum). Танка црева висе на дугачком мезентеријуму и изузетно су покретна, изузев дуоденума (захваљујући мезодуоденуму). Колике које потичу из танког црева често су узроковане запушењем лумена танког црева аскаридама, поготово након примене високоефикасних антихелминтика. [4]
		-Дебела црева (intestinum crassum): састоје се из слепог црева (cecum), колона (colon) и правог црева (rectum). Код дебелих црева и колика изазваних паразитским инфестацијама од посебног значаја су тромбоемболијске колике изазване миграцијом ларви стронгилида кроз мезентеричне крвне судове. [4]
	Познавање анатомских карактеристика дигестивног тракта коња је од посебног значаја за разумевање патогенезе колика изазваних цревним паразитима. [4]
[image: ]

Слика 1: Анатомски приказ дигестивног тракта коња [5]

[bookmark: _Toc242904464]4.1 СТРОНГИЛИДЕ

Стронгилиди представљају једну од најзначајних група цревних паразита коња које могу имати значајну улогу у настанку колика. Према биолошким и морфолошким карактеристикама деле се на велике и мале стронгилиде при чему се патогени механизми и клиничке манифестације разликују у зависности од врсте паразита. [7]
[bookmark: _Toc242904465]4.1.1. ВЕЛИКИ СТРОНГИЛИДИ
	Код коња инфицираних ларвама великих стронгилида клиничка слика може варирати и пре свега зависно од интезитета инфекције и конкретне врсте паразита. [7]
	Основни знаци који могу да указују на инфестацију великим стронгилидама су лоша телесна кондиција као и губитак телесне масе (поремећај апсорпције храњивих материја), дистензија абдомена, смањење апетита као и радне способности коња, одложено лињање длаке, дијареја и колике. Адулти својом миграцијом кроз зидове артерија доводе до поремећаја циркулације кроз црева доводећи до артеритиса, а при значајним оштећењима може доћи до анемија или угинућа коња услед компликација колика. [7]

4.1.1.1. STRONGYLUS VULGARIS

	Таксономија:
		Тип: Nematoda
		Класа: Rhabditia
		Ред: Strongylida
		Натпородица: Strongyloidea
		Породица: Strongylidae
		Род: Strongylus
		Врста: Strongylus vulgaris

	Морфологија и животни циклус
	Морфолошке карактеристике паразита разликују се у зависности од развојног стадијума. Мушке јединке адулта S. vulgaris достижу дужину до приближно 16мм, док женке до 24мм. Поседују изражену букалну капсулу и ситне зубе, дорзални жлеб и два заобљена зуба у њеној основи. Копулаторна бурса мужјака је добро развијена док поједини елементи репродуктивног и дигестивног тракта обично могу да се јасно уоче микроскопским прегледом паразита. Јаја S. vulgaris су овалног облика са танком и глатком љуском. У свежем фецесу јаја садрже малу групу ћелија-„морулу“ односно групу ембрионалних ћелија које се даље деле и развијају прво у ембрион а затим у ларвени стадијум. Јаја се не могу микроскопски разликовати од других врста рода Strongylus, као ни од јаја немиграторних великих стронгилида или цијатостомина. [4,6]
	Одрасли облици S. vulgaris паразитирају у дебелом цреву где женке полажу јаја која путем фецеса избацују у спољашњу средину. У јајима се развија ларва првог стадијума након чега се јаје излегне. После неколико дана развију се до инфективног трећег стадијума. [6]
	Инфекција настаје ингестијом инфективног облика ларви. Ларве продиру у зид црева након чега улазе у мале гране кранијалне мезентеричне артерије. Долази до миграције ларви дуж грана мезентеричних артерија, непосредно уз ендотел, све до корена артерије у близини аорте где се појављују након отприлике 2 недеље након инфекције. Ларве овде остају и неколико месеци након инфекције и доводе до појаве верминозног артеритиса. Након 6 недеља од инфекције ларве се враћају кроз лумен артерије ка цревима и завршавају свој развојни циклус до адулта. [6]
	
Клинички знаци
	Инфекција коња са адултима S. vulgaris није толико повезана са израженим клиничким знацима мада њихово храњење „чепањем“ може изазвати иритацију цревне слузокоже. Главни проблем нам представља миграција ларви кроз зид црева у артериоле, венуле и лимфне судове када супротно струјању крви мигрирају довећих артерија, пресвега a. mesenterica cranialis и њених грана где може да доведе до појаве тромба и анеуризми. Миграција ларви и појава како тромбова тако и анеуризми може да доведе до руптуре артерија и искрварења. Такође може доћи до откидања делова тромба и настанка емболије уз последичну појаву хеморагичних и некротичних инфаркта. Као последица појаве тромбоемоблије долази до појаве колика услед чега су животиње узнемирене, ваљају се, огледају према трбуху и стењу. Појава симптома је спорадична али временом се повећава њихова учесталост, колике су све јаче и имају дуже трајање и последично доводе до престанка цревне перисталтике и појаве метеоризма са повишеном телесном температуром и тремором. Могућа је појава едема на доњем делу абдомена и екстремитетима. [1,7,10]
	Лезије изазване миграцијом S. vulgaris могу се установити на ендотелу артерија на различитим органима, укључујући и ендотел крвних судова миокарда мада значај ових лезија у појави клиничке слике није још утврђен. Могућа је и миграција ларви до мозга коња где представља значајан проблем мада се овакав пут миграције ретко јавља код животиња. [7]

Дијагноза
Постављање прецизне дијагнозе код инфестације ларвама S. vulgaris је тешко и најсигурнија дијагностика се тек може постићи патоморфолошким прегледом и секцијом. Доказивање оштећења ендотела крвних судова или цревног зида антемортем је тешко због чега су подаци о учесталости колика изазваних овом ларвом непоуздани. [8]
Постављање сумње на инфестацију ларвама S. vulgaris се добија на основу анамнестичких података и клиничких знакова, пре свега губитак кондиције и анемија. Када паразити сазреју дијагноза се може поставити копролошким прегледом односно проналаском јаја хелмината мада саме морфолошке карактеристике нису довољне да се одреди тачна врста. Такође ректалним прегледом је могуће установити анеуризму кранијалне мезентеричне артерије што може помоћи у постављању дијагнозе. [1,8,9]

Терапија и профилакса
У терапији инфекција изазваних са ларвом S. vulgaris најбитнија је примена антихелминтика. Ту спадају антихелминтици из различитих фармаколошких група међу којима се налази и ивермектин, моксидектин, фенбендазол и пирантел. [11]
Велики значај у терпаији S. vulgaris има ивермектин који своје дејство испољава и према ларвеним облицима, током њихове миграције кроз крвне судове. Своје дејство ивермектин испољава и према ларвама четвртог стадијума које се налазе у подручју великих интестиналних артерија и где након третмана долази до смањивања лезија повезаних са верминозним артеритисом. [11]
Поред терапије антихелминтицима битна је симптоматска терапија која подразумева надокнаду великих количина течности, антибиотике и аналгетике. [1,11]
Правилна и циљана примена антихелминтика представља основ профилаксе инфекције врстом S. vulgaris. Уз одговарајуће дозирање и избор препарата битну улогу у профилакси имају и хигијенске мере и добар менаџмент пашњака. Обрада пашњака, поновно засејавање и једном недељно уклањање фецеса са пашњака смањују број инфективних ларви и самим тим инфекцију коња. [11]
Битну улогу у профилакси инфекције представља и избегавање непотребне и неправилне примене антихелминитка јер њихова честа употреба, као и неадекватан избор или субдозирање у великој мери допирносе појави резистенције на антихелминтике. [11]

Слика 2: Strongylus vulgaris [12]



4.1.1.2. STRONGYLUS EDENTATUS

	Таксономија:
		Тип: Nematoda
		Класа: Rhabditia
		Ред: Strongylida
		Натпородица: Strongyloidea
		Породица: Strongylidae
		Род: Strongylus
		Врста: Strongylus edentatus
	
Морфологија и животни циклус
	Strongylus edentatus представља једну од три велике миграторне стронгилиде коња. Одрасли облици паразитирају у дебелом цреву коња али и других копитара, а развојни стадијуми своју миграцију врше кроз различита ткива и органе домаћина. Ова врста се јавља код коња широм света, међутим његова учесталост и интезитет су се у многим подручјима смањили захваљујући широкој примени ефикасних антихелимнтика. [13,14]
	Одрасли облици S. edentates су релативно велики, мужјаци достижу величину до 30мм, док су женке око 45мм. Поседују добро развијену букалну капсулу са ситним зупцима око отвора и израженим дорзалним жлебом али не поседују на својој основи веће зубе. Код мужјака се запажа добро развијена копулаторна бурса. Јаја S. edentatus су овална, танка и глатке љуске и у свеже излученом јајету се може пронаћи морула. Својим морфолошким изгледом јаја S. edentates се не могу поуздано разликовати од јаја других врста рода Strongylus. [13,15]
	Животни циклус S. edentatus се одвија без посредног домаћина. Одрасли облици паразитирају у дебелом цреву, женке полажу јаја која се путем фецеса избацују у спољашњу средину. У спољашњој средини се у јајету развија први стадијум (L1) који се затим излегне из јајета. Након тога се пресвлачи и прелази у други стадијум (L2), а затим у трећи, инфективни стадијум (L3). Приликом испаше коњ уноси инфективну, L3 ларву и тако долази до инфекције. Након уласка у организам долази до продора инфективних ларви кроз зид црева у порталне крвне судове и до миграције у јетру. Наредних неколико недеља долази до њиховог развоја у јетри након чега настављају миграцију до субперитонеалног везивног ткива, затим кроз мезентеријум и околна ткива и поново се враћају у дебела црева. Током своје миграције долази до даљег развоја ларви, а после продора кроз зид црева долази до завршног развоја и настају полно зрели одрасли паразити који паразитирају у лумену црева. Време од ингестије инфективног стадијума до њиховог сазревања и почетка производње јаја која се могу пронаћи у фецесу је око 10-12 месеци мада неки аутори описују и краћи препатентни период. [13,14,15,16]
	Експериментална истраживања су довела до закључка да ларве већ у првим данима након инфекције могу доспети до јетре где доводе до фокалних инфаламаторних промена и појаве ларвених миграционих путева. После неког времена ларве се могу пронаћи у хепатореналном лигаменту, ретроперитонеалним ткивима и другим структура трбушне дупље, а својом миграцијом могу довести до хеморагичних лезија, гранулома, некрозе и прираслица. [16]
	Клинички знаци
	Инфекција као и миграција ларви S. edentatus најчешће није повезана са јасно израженим и специфичним клиничким знацима. Адулти се хране на слузокожи дебелог црева међутим ово присуство се углавном не повезује са израженим клиничким поремећајима. Сам патогени значај ове врсте доводи се у везу са миграцијом ларви кроз ткива, првенствено јетру, хепаторенални лигамент, ретроперитонелна ткива као и друга абдоминална ткива. Својом миграцијом доводе до локалних инфламаторних реакција и оштећења ткива док се након завршене миграције и повратка у лумен црева могу јавити промене на зиду цекума и колона. [13,16]
	Због свог пута миграције који не укључује кранијалну мезентеријалну артерију и њене гране ова врста се не повезује са развојем верминозног артеритиса и тромбоемолијских колика као што је случај са  S. vulgaris. Промене које изазивају ларве својом миграцијом најчешће немају изражен клинички значај услед чега се инфекција у највећем броју случајева одвија без карактеристичних симптома. При тежим инфекцијама или услед неправилне миграције ларви могућа је појава неспецифичних клиничких знакова као што су слабост, пад кондиције и губитак телесне масе, док се изражене колике ретко јављају. Понекад може доћи до тога да ларве немају уобичајни миграциони пут и да доспеју на атипичне локације где доводе до локалних патолошких промена. Ова ектопична миграција може имати већи клинички значај од уобичајне миграције међутим оваква појава је ретка. [13,16]

	Дијагноза
	Инфекција коња адултима S. edentates најчешће се доказује присуством јаја у фецесу, методом флотације, али као и код других стронгилида микроскопско утврђивање јаја није довољно за идентификацију врсте јер се морфолошки не разликују од других јаја стронгилида.  Из тог разлога за прецизно дијагностиковање могу се користити методе ларвене културе или молекуларне методе. Дијагностика самих промена које ларве изазивају својом миграцијом обично се не спроводи у рутинској клиничкој пракси. [13,18]

	Терапија и профилакса
	За сузбијање S. edentatus у употреби су антихелимнтици који свој ефекат добро показују према великим стронгилидама. То су макроциклични лактони, пре свега ивермектин и моксидектин као и други препарати у складу са регистрованим индикацијама и локалним препорукама који показују изражену активност против различитих развојних стадијума стронгилида.  Како би се постигла ефиксна контрола инфекције потребна је рационална примена антихелминтика, праћење њихове ефикасности као и правилна хигијена пашњака што доводи до смањене контаминације средине инфективним ларвама. [13,14]
	Савремена контрола инфекције коња стронгилидама треба да буде заснована на процени индивидуланог ризика и праћењу излучивања јаја како би избегли непотребну примену антихелминтика и појаву резистенције код нематода. Код S. edentatus за сада не постоје значајни докази о широко распрострањеној појави резистенције али се контрола мора спроводити плански и уз праћење ефикасности антихелминтика. [13,19]

Слика 3: Strongylus edentates [19]



4.1.1.3. STRONGYLUS EQUINUS

	Таксономија
Тип: Nematoda
		Класа: Rhabditia
		Ред: Strongylida
		Натпородица: Strongyloidea
		Породица: Strongylidae
		Род: Strongylus
		Врста: Strongylusequinus
	Морфологија и животни циклус
	Strongylus equines је паразит који припада групи великих миграторних стронгилида. Адулти су локализовани првенствено у цекуму и колону, док њихови ларвени стадијуму током свог развоја мигрирају кроз јетру и панкреас. Јављају се широм света, а инфекција је могућа код коња и других копитара. [20,21,22]
	Адулти S. equinus су крупне, здепасте нематоде, тамноцрвене до готово црне боје. Мужјаци достижу дужину од 25-35мм, док женке око 38-55мм. На предњем крају тела поседују велику, дубоку букалну капсулу у чијој основи се налази један велики дорзални зуб са рачвастим врхом и два мања субвентрална зуба, као и изражен дорзални жлеб. Код мужјака се налази добро развијена копулаторна бурза. Јаја, као и код других стронгилида, су овална, танког и глатког омотача. У свеже излученом фецесу јаја садрже морулу и на основу рутинског микроскопског прегледа се јаја не могу разликовати од јаја других малих и великих стронгилида.[21, 22, 23]
	Развој овог паразита је директан и не укључује посредног домаћина. Одрасле женке полажу јаја у дебелом цреву копитара одакле се фецесом јаја избацују у спољашњу средину. При повољним условима из јајета се развијају ларве првог стадијума (L1), хране се микроорганизмима и органским материјама из фецеса, затим се пресвлаче у други стадијум (L2), а потом у трећи, инфективни стадијум (L3). Инфективни стадијум задржава ларвени омотач и представља инфективну форму за коња. До инфекције долази приликом испаше коња. Доласком у дигестивни тракт ларве продиру кроз слузокожу цекума и колона и у њиховом зиду се развијају и пресвлаче. Даљом миграцијом ларве прво одлазе у јетру где изазивају карактеристичне инфламаторне промене, а затим миграцију настављају ка панкреасу и околним абдоминалним структурама. После око 15 недеља од инфекције долази до четвртог пресвлачења и тада преадултни облици мигрирају назад према зиду дебелог црева. Преадултни облици се око 30. недеље од инфекције могу наћи у зиду вентралног колона док са око 40 недеља од инфекције могуће их је пронаћи у лумену дебелог црева. Када достигну полну зрелост адулти паразитирају у цекуму и колону одакле женке излучују јаја путем фецеса. Препатентни период траје приближно 8-9 месеци. [20, 21, 24, 25]
	Клинички знаци
	Инфекција са S. еquinus веома често код коња протиче без карактеристичних клиничких симптома, поготово приликом инфекције са мањим бројем паразита. Приликом веће инфестације могућа је појава губитка телесне масе, пада кондиције и поремећаја дигестивног система па и саме појаве колика. Клинички знаци су повезани како са интезитетом инфекције тако више и са самом миграцијом ларви кроз зид црева, јетру, панкреас и околна ткива. Током миграције ларви могуће је да дође до хеморагичних и инфламаторних промена као и до појаве грануломатозне лезије. Саме промене на јетри и панкреасу су последица директног оштећења ткива проласком и развојем ларви. Адулти паразитирају у дебелом цреву и хране се садржајем и ткивом слузокоже међутим инфекција са S. equinus се не сматра да изазива изражене клиничке поремећаје па и колике код коња. [20,21,26]
	Дијагноза
	Дијагностика инфекције коња и других копитара најчешће се заснива доказивањем присуства јаја у фецесу методом флотације. Због својих морфолошких карактеристика није могуће разликовати јаја S. equinus од јаја других стронгилида услед чега овом методом је могуће доказивање присуства стронгилида али не и поуздана идентификација врсте. Дијагностиковање присуства ларви током њихове миграторне фазе је тешка јер још увек није дошло до сазревања паразита и производње јаја. Код животиња са клиничким знацима у дијагностици могу се користити анамнестички подаци о испаши, клинички преглед и лабораторијска анализа, међутим дефинитивна дијагноза се углавном доноси постморталним прегледом и идентификацијомодраслих паразита или ларви у ткивима. [20,21,22]
	Терапија и профилакса
	Приликом терапије коња због инфекција изазваних са S. equinus битно је изабрати антихелминтик који је ефикасан против великих стронгилида. Ту спадају ивермектин, моксидектин, фенбендазол и пирантел. Сам избор лека као и начин примене треба прилагодити како врсти лека тако и узрасту и телесној маси коња и актуелним препорукама за контролу паразита. Због резистенције на антихелминтике терапију не треба заснивати само на рутинској и учесталој примени антихелимнтика већ треба спроводити планску контролу паразита и строго праћење ефикасности самог третмана. Правилна употреба антихелминтика и смањење контаминације пашњака у великој мери има профилактичку улогу. Битно је редовно уклањање фецеса са пашњака, избегавање превелике популације коња на испаши и уколико постоји могућност редовна ротација пашних површина.  Велику пажњу такође треба посветити новопридошлим коњима и другим копитарима како би избегли потенцијално уношење заразе у стадо. [21,22,27]




[bookmark: _Toc242904466]4.1.2. МАЛИ СТРОНГИЛИДИ-CYATHOSTOMINAE

	Таксономија
		Тип: Nematoda
		Класа: Rhabditia
		Ред: Strongylida
		Натпородица: Strongyloidea
		Породица: Strongylidae
		Потпородица: Cyathostominae
		Најзначајнијиродови:  Cyathostomum, Cylicocyclus, Cylicostephanus, Cylicodontophorus, Coronocyclus, Poteriostomum и Parapoteriostomum.

	Морфологија и животни циклус
	Адулти cyathostominа су углавном мали, црвенкасто-беличасте боје, дужине до 2,5цм. Карактеришу се релативно малом, цилиндричном букалном капсулом и то их разликује од великих стронгилида. Око усног отвора поседују унутрашње и спољашње круне листића које представљају значајну морфолошку карактеристику за идентификацију појединих врста.  [28,29]
	Цијатостомини се развијају директно односно без присуства прелазног домаћина. Женке полажу јаја која се избацују путем фецеса у спољашњу средину и из њих се развијају ларве. Уз повољне услове долази до развијања јаја до инфективних L3 ларвенихстадијума и коњ се инфицира са њима током испаше. Након ингестије ларве доспевају до дебелог црева и ту продиру у слузокожу цекума и колона. Након продора у слузокожу долази до инкапсулације ларви и њихов даљи развој може да се одвија на два начина. Један део ларви наставља свој развој без прекида, међутим развој већег броја ларви се зауставља односно долази до инхибиције у раном L3 стадијуму. Инхибиране ларве могу месеце па и до две године, провести у зиду црева и то представља важан резервоар инфекције унутар домаћина. Наставак развоја ларве у L4 стадијум дешава се унутар слузокоже. Након завршеног ларвеног развоја млади паразити напуштају цисту и улазе у лумен дебелог црева и ту завршавају свој развој до адулта.  Код брзог развојног циклуса нови развојни циклус може се обавити за 5-6 недеља и након тога женке почињу да излучују јаја. [28,30]
	Карактеристика цијатостомина јесте могућност дуготрајног боравка ларви у слузокожи дебелог црева. При неповољним условима велики број ларвиима могућност да остане у стању инхибиције развоја, а затим да временом настави развој и масовно напусти зид црева и то представља битан значај за развој клиничких знакова болести. [28]

	Клинички знаци
	Свој патогени ефекат цијатостомини испољавају због развоја ларвених стадијума односно због продора у слузокожу и зид дебелог црева. Ларве доводе до оштећења слузокоже, локалне инфламаторне реакције и стварања цистичних промена око паразита. Посебан значај представља излазак великог броја претходно инхибираних ларви, када долази до оштећења слузокоже и поремећаја функције дебелог црева. Велики број ларви у лумену црева може довести до појаве пролива, смањења кондиције и појаве симптома абдоминалног бола док при тежим клиничким случајевима могуће је да се јави и ларвена цијатостоминоза. За разлику од великих стронгилида који свој развој врше миграцијом кроз различите органе ларве цијатостомина свој развој завршавају у слузокожи и зиду дебелих црева. Међутим због великог броја паразита и могућности истовременог изласка великог броја инхибираних ларви ова инфекција може имати значајне последице по здравље коња. [28,29,30] 
	Дијагноза
	Првенствено се заснива на копролошком прегледу фецеса и утврђивање јаја стронгилида типа. За одређивање интезитета излучивања јаја могу се користити квантитативне методе, најчешће ''McMaster'' метода. Сам копролошки налаз не омогућава разликовање појединачних врста цијатостомина нити нам са сигурношћу указује на присуство ларви које се налазе у слузокожи црева. Код ларвене форме  цијатостоминозе дијагноза је сложенија због одсуства специфичних клиничких знакова. Сумња на болест се може појавити код коња са акутним или хроничним проливом, губитком телесне масе, едемима, повишеном телесном температуром и знаковима колика. Дефинитивнудијагнозу могуће је поставити тек након хистопатолошког прегледа. [28,30,31]
	
Терапија и профилакса
	Терапија се заснива на примени антихелминтика (препарати из групе бензимидазола, тетрахидропиримидина и макроцикличних лактона) чија ефикасност зависи од развоја резистенције паразита и од тога на који развојни стадијум антихелминтици испољавају ефекат. Фенбендазол показује одличну ефикасност како према адултима тако и према развојним облицима, међутим резистенција  цијатостомина на фенбендазоле је широко распрострањена. Ивермектин показује одличну ефикасност према адултима и појединим ларвеним стадијумима међутим има ограничено дејство на инхибиране ларве. Моксидектин поседује широк спектар деловања и показује ефикасност како према инкапсулираним ларвама тако и према инхибираним и заузима значајно место у терапији. Поред терапије антихелминтицима код коња са клиничким знацима болести потребна је и симптоматска и супоративна терапија прилагођена стању коња. [27,31,32]
	Профилакса цијатостомина заснива се на комбинацији како правилног управљања пашњацима тако и уз помоћ копролошког мониторинга и рационалне примене антихелминтика. Контрола ефикасности примене антихелминтика врши се тестом редукције броја јаја у фецесу (FECRT), којим се ради процена смањења излучивања јаја након третмана антихелминтицима. Савремени приступ контроли паразита и резистенцији подразумева индивидулано прилагођавање програма третмана узимајући у обзир старост коња, услове држања, ниво контаминације пашњака и локалну заступљеност резистенције. [28,31,33]
[image: ]
Слика 4: Мали стронгилиди [34]

	Anoplocephala spp представља групу цестода које паразитирају у дигестивном тракту копитара. A. perfoliata представља најчешћу и најзначајнију врсту због свог клиничког значаја и повезаности са различитим облицима колика. Аноплоцефалиде имају индиректан развојни циклус са орибатидним грињама као прелазним домаћином које насељавају земљиште и пашњачке површине. Коњи се инфицирају на испаши, случајним уносом заражених гриња. [35,36]

[bookmark: _Toc242904468]4.2.1. ANOPLOCEPHALA PERFOLIATA

	Таксономија
		Тип: Platyhelminthes
		Класа: Cestoda
		Ред: Cyclophyllidea
		Породица: Anoplocephalidae
		Потпородица: Anoplocephalinae
		Род: Anoplocephala
		Врста: Anoplocephala perfoliata
	Морфологија и развојни циклус
Anoplocephala perfoliata релативно кратка и широка цестода. Адулти су дуги 2,5-4цм мада могу достићи и до 8цм. Тело се састоји од сколекса, врата и стробиле грађене од проглотида, односно лапета, који представља важну морфолошку особину ове врсте. Проглотиди имају већу ширину од дужине и поседују мушке и женске полне органе што их чини хермафродитима. Јаја су готово округла или неправилно сферична и карактерише их присуство пириформног апарата у коме се налази онкосфера са 6 кукица. [35,39]
Развојни циклус A. perfoliata је индиректан и одвија се уз присуство прелазног домаћина односно орибатидних гриња. Гравидни проглотиди и јаја путем фецеса доспевају у спољашњу средину.  Гриње уносе јаја током исхране и из јаја се ослобађа онкосфера која продире кроз зид црева гриње и доспева у њену телесну шупљину. Даље се развија цистицеркоид који представља инфективни стадијум за коње. Коњ се инфицира током испаше ингестијом заражених гриња. Након ингестије заражене гриње долази до ослобађања цистицеркоида у дигестивном траку и долази до њиховог развоја у адулте који се најчешће причвршћују за слузокожу црева у подручју илеоцекалног споја, нарочито илеоцекалне валвуле и цекума. Препатентни период траје око 6-10 недеља. Одрасли паразити стварају гравидне проглотиде, оне се одвајају и заједно са фецесом избацују у спољашњу средину и тиме се наставља развојни циклус. [36,39,40]
Клинички знаци
Инфекција коња малим бројем A. perfoliata може да прође безизражених клиничких знакова, док код инфекције већег интезитета може доћи до хиперемије, задебљања слузокоже, инфламаторне промене, улцерације и оштећења на месту причвршћивања паразита услед чега се јављају колике. Теже инфекције могу бити повезане са илеалном импакцијом, илеоцекалном интусусцепцијом и другим поремећајима који доводе до озбиљних појава колика. Код коња са коликама јављају се бол у абдомену, убрзан срчани рад, а код илеалне импакције или интусусцепције ректалним прегледом је некад могуће установити чврсту масу или абнормални део црева.  [35,36,41]
Дијагноза
Дијагноза инфекције A. perfoliata заснива се на копролошком прегледу, серолошким методама и код истраживачких радова молекуларне методе. При копролошком прегледу могуће је доказати карактеристична јаја са пириформним апаратом. Јаја се међутим излучују нередовно и са малим бројем а стандардни копролошки преглед има ниску осетљивост услед чега негативан налаз нам не искључује инфекцију. Модификоване копролошке методе које укључују веће количине фецеса и концентрацију јаја центрифугирањем могу показати знатно већу осетљивост. У неким земљама користе се серолошки тестови попут ELISA за доказивање антитела против A. perfoliata. Позитиван серолошки налаз може указивати на изложеност паразиту али треба их узети са резервом јер позитиван налаз не мора нужно значити да је тренутна инфекција узрок колика. Код коња са коликом битне дијагностичке методе су и клинички преглед, ректална палпација и ултрасонографија које могу помоћи у дијагностици последица инфекције али и у процени потребе за хируршком терапијом. [36,39,41]
Терапија и профилакса
У терапији инфекције користе се антихелминтици са цестодним деловањем (празиквантел и препарати на бази пирантела). Ефикасност празиквантела против A. perfoliata потврђена је клиничким испитивањима при чему дозе од 1,0мг/кг и више показују високу ефикасност. Пирантел у двострукој дози је такође показао високу ефикасност у терапији. Уколико је дошло до појаве илеалне импакције или илеоцекалне интусусцепције поред антихелминтика неопходно је спорвести и терапију колика која некад укључује и хируршку интервенцију. [36,40,41]
Профилакса обухвата смањење изложености коња паразитима и примена одговарајућих програма контроле. Савремени приступ контроли паразита подразумева избегавање непотребног и пречестог употребљавања антихелминтика и њихова употреба на основу процене ризика и праћења инфекције. Битан фактор профилаксе јесу зоохигијенске мере које укључују редовно уклањање фецеса са пашњака, управљање пашњачким површинама и смањење прекомерне оптерећености. Ове мере могу довести до смањене контаминације средине и смањеног ризика од инфекције али због немогућности потпуног уништавања прелазног домаћина није могуће у потпуности прекинути развојни циклус паразита. [39,40,41]

	Parascaris spp. представља групу великих нематода које паразитирају првенствено у танком цреву коња и других копитара. Инфекција је посебно значајна код ждребади и младих коња код којих већи број паразита може довести до поремећаја дигестивног система, заостајања у расту, а у тежим случајевима могу довести и до опструкције танких црева и појаве колика. Параскарис има директан развојни циклус односно без прелазног домаћина. Јаја се путем фецеса излучују у спољашњу средину где могу остати инфективна током више година због велике отпорности и из тог разлога као и због велике контаминације средине у објектима где борави ждребад инфекција се лако одржава и преноси.  [42,43]
[bookmark: _Toc242904470]4.3.1. PARASCARIS EQUORUM
	Таксономија
		Тип: Nematoda
		Класа: Chromadorea
		Ред: Ascaridida
		Породица: Ascarididae
		Род: Parascaris
		Врста: Parascaris equorum
	Морфологија и развојни циклус
	Велика, беличаста и вретенаста нематода која живи у танком цреву коња. Адулти женки достижу дужину до 40цм, док су мужјаци краћи. Тело им је прекривено чврстом кутикулом, а на предњем крају је усни отвор окружен карактеристичним усним структурама. Јаја поседују дебели, више слојни омотач и спољашњу храпаву површину што их чини веома отпорним у спољашњој средини. [42,44]
	P. equorum има директан развојни циклус. Јаја путем фецеса доспевају у спољашњу средину где се у њима развија инфективна ларва. Коњ ингестијом уноси ембрионисано јаје, у дигестивном тракту се ослобађа ларва и пролази кроз зид црева. Ларве путем порталне цирклуације одлазе у јетру, а затим путем крвотока одлазе у плућа. У плућима ларве прелазе у алвеоле, а затим путем бронхиола и трахеје мигрирају према ждрелу. Поновним гутањем доспевају у танко црево где се развијају до адулта. Адулти у танком цреву продукују велики број јаја која се путем фецеса избацују у спољашњу средину и циклус се наставља. Због велике отпорности јаја у спољашњој средини пашњаци и објекти могу да остану извор инфекције и након уклањања заражених животиња. Препатентни период траје 10-12 недеља. [42,44]
	Клинички знаци
	Клинички знаци зависе од интезитета инфекције и узраста животиње. Код благих инфекција могу изостати знаци, док се код ждребади и младих коња јавља слабији прираст, заостајање у развоју, губитак телесне масе и пад кондиције. Током миграције ларви кроз плућа може се јавити кашаљ и респираторни знаци. Велики значај имају промене настале присуством великог броја адулта у танким цревима. Масивна инфекција може довести до опструкције и импакције танког црева што доводи до појаве колика. Јавља се изражени бол, немир, убрзани пулс и поремећај пасаже цревног садржаја. При компликованим случајевима може доћи до волвулуса, интусусцепције, оштећења зида па чак и руптура. [42,44,45]
	Дијагноза
	Дијагноза се успоставља копролошким прегледом, доказивањем приуства карактеристичних јаја. Код младих животиња могућа је појава лажно негативног резултата услед присуства ларви, незрелих одраслих паразита и без адулта који продукују јаја и због тога негативан резултат не значи и сигурно одсуство инфекције. Код коња са знацима колике додатна дијагноза се заснива на клиничком прегледу и методама које утврђују опструкцију танког црева. Трансабдоминална ултрасонографија може бити корисна у процени оптерећености код младих коња, док се код развијене опстуркције процењују саме последице и потреба за хируршком интервенцијом. [42,44,45]
	Терапија и профилакса
	За терапију Parascaris spp користе се антихелминтици који укључују бензимидазоле, пиримидине и макроцикличне лактоне међутим код параскарида је доказана широко распрострањена резистенција на макроцикличне лактоне, али и смањена активност појединих других група антихелминтика. Из овог разлога одабир препарата за терапију не треба заснивати само на рутинској примени већ је потребно познавање ефикасности на самом узгајалишту. Код коња са знацима колика лечење акутне опструкције има приоритет. У зависности од тежине опструкције примењују се или конзервативне мере или хируршка терапија. Посебан опрез је потребан код коња са импакцијом јер нагло угинуће или одвајање великог броја паразита применом антихелминтика може погоршати опструкцију.  [43,44,45]
	Профилакса подразумева комбинацију хигијенских мера и правилно спроведен програм контроле паразита. Хигијенске мере подразумевају редовно уклањање фецеса из објекта, одржавање хигијене хранилишта и појилишта и смањење контаминације пашњака. Програм контроле паразита подразумева примену антихелминтика прилагођену узрасту коња, епидемиолошком ризику и локалном стању резистенције. Због све чешће појаве резистенције препоручује се праћење ефикасности препарата праћењем смањења броја јаја у фецесу након третмана. [42,43,44]
[bookmark: _Toc242904471]4.3.2. PARASCARIS UNIVALENS
	Parascaris univalens представља другу најзначајнију врсту аскарида код коња и морфолошки је веома слична, тачније нераздвојива од P. equorum на основу уобичајног морфолошког прегледа. Због ове сличности ранији подаци о инфекцији често су се доводили у везу са P. equorum међутим савремена истраживања показују да је P. univalens вероватно доминантна врста параскарида код данашњих домаћих коња. Основна разлика се може утврдити цитогенетичким методама. P. univalens поседује један пар хромозома (2н=2), док се код P. equorum налазе два пара хромозома (2н=4).  [42,44]
	P. univalens може имати велики значај у настанку колика код младих коња због могуће масивне инфекције и стварања механичке опструкције танког црева. Из тог разлога се у практичној контроли инфекције код коња посматра заједничка контрола инфекције са Parascaris spp. [42,45]

Слика 5: Одрасли облици врсте Parascaris equorum [46]




[bookmark: _Toc242904472]4.4. OXYURIS EQUI
	
Таксономија
		Тип: Nematoda
		Класа: Rhabditia
		Ред: Oxyurida
		Породица: Oxyuridae
		Род: Oxyuris
		Врста: Oxyuris equi

	Морфологија и животни циклус
	Oxyuris equi односно коњска глиста је широко распрострањена. Адулти најчешће паразитирају код младих коња док се ларвени облици могу наћи код копитара свих узраста. Адулти мужјака су дугачки око 9-12мм, док женке достижу дужину око 10-15цм и поседују карактеристичан дугачак задњи део тела. Јаја су овална, благо спљоштена са једне стране и поседују карактеристичан поклопац (operculum) на једном полу. [47]
	Oxyuris equi има развој без учешћа прелазног домаћина односно има директан животни циклус. Инфективни стадијум је ембрионирано јаје са развијеном L3 ларвом која се у јајету развија 3-7 дана. До инфекције коња долази ингестијом ембрионираног јајета. У танким цревима долази до ослобађања L3 и продора у слузокожу цекума и колона где долази до развоја до L4 стадијума након чега опет прелазе у лумен црева и настављају развој до адулта са најчешћом локализацијом у дорзалном колону. Након оплођења долази до миграције гравидних женки кроз силазни колон и ректум до перианалне регије где долази до полагања јаја на кожи око ануса. Једна женка приликом једног полагања може положити приближно 8.000-60.000 јаја. Женка лепи јаја за перианалну кожу, а трљањем репа и перианалне регије јаја се преносе на простирку, зидове бокса, опрему и друге површине. Препатентни период траје готово 5 месеци. [47,48]
	Клинички знаци
	Ларвени стадијуми Oxyuris equi могу довести до инфламаторне реакције у слузокожи цекума и вентралног колона, али ове промене се најчешће не доводе у везу са израженим клиничким знацима. Најзначајнији клинички проблем се јавља приликом полагања јаја када долази до локалне иритације и јаког пруритуса. Услед свраба коњи интезивно трљају реп и перианалну регију о различите површине што може довести до губитка длаке у пределу корена репа, оштећења коже и појаве секундарних кожних промена. [48,49]

	Дијагноза
	Поуздана инфекција са Oxyuris equi поставља се доказивањем јаја у перианалној регији. У ту сврху користи се тест целофанском траком при чему се лепљива страна траке притисне на перианалну регију, а затим се материјал микроскопски прегледа. Морфологија јаја омогућава њихову идентификацију. Класичан копролошки преглед не представља поуздану методу јер женке углавном не избацују јаја путем фецеса, међутим некад је могуће уочити женку у фецесу или у близини ануса. [48,49]

	Терапија и профилакса
	Код терапије инфекције са Oxyuris equi примењују се антихелминтици из групе бензимидазола (фенбендазол и оксибендазол), док ефикасност пирантела варира. За маркоцикличне лактоне (ивермектин и моксидектин) постоје бројни извештаји о резистенцији Oxyuris equi, због чега њихова ефикасност се не може подразумевати. Сам избор антихелминтика треба прилагодити конректној ситуацији и процењеној ефиканости препарата. Поред примене антихелминтика код изражених промена на кожи препоручује се темељно прање перианалне регије и нега коже. [48]
	Профилакса инфекције пре свега се постиже смањењем контаминације средине јајима што се постиже редовним чишћењем перианалне регије, као и одржавањем хигијене боксова, простируке и опреме. Програм контроле паразита треба прилагодити конкретном крду али и епидемиолошкој ситуацији како би смањили значајну појаву резистенције Oxyuris equi на одређене антихелминтике. [47,48]

Слика 6: јаје Oxyuris equi [48]




[bookmark: _Toc242904473]4.5. GASTEROPHILUS SPP

	Таксономија
		Тип: Arthropoda
		Класа: Insecta
		Ред: Diptera
		Породица: Gasterophilidae
		Род: Gasterophilus
	Најчешће описане врсте су Gasterophilus intestinalis, Gasterophilus nasalis и Gasterophilus haemorrhoidalis, при чему су G. intestinalis и G. nasalis најчешће врсте код домаћих коња. Ларвени облици ових мува односно тзв коњске муве представљају паразитске стадијуме који се развијају у дигестивном тракту коња. [50,51]

	Морфологија и животни циклус
	Адултни облици Gasterophilus spp су муве које имају релативно кратак животни век и не хране се већ им је основна улога размножавање. Женке полажу јаја која се лепе за длаку коња а сама локација полагања јаја зависи од врсте паразита. Код G. intestinalis јаја се најчешће налазе на дисталним деловима екстремитета, као и у пределу врата и гребена, док код G. nasalis јаја су најчешће у субмандибуларној регији. Јаја су жуте до жућкастосмеђе боје и лако се уочавају на длаци коња. [50,51]
	Током лизања и неговања коњ уноси јаја у свој организам. Влажење и загревање јаја током лизања стимулише излагање ларви G. intestinalis, док код G. nasalis ларве се могу излећи и без овог стимулуса. Ларве првог стадијума (L1) доспевају у усну дупљу где долази до причвршћивања за слузокожу и миграције кроз језик и десни. Овај развој може трајати око 4 недеље након чега долази до развоја следећег стадијума ларви које доспевају у желудац. Након доласка у желудац долази до причвршћивања ларви најчешће за негландуларни део желуца, G. intestinalis у пределу margo plicatus, док се G. nasalis најчешће везује за пилоричну регију. Ларве се причвршћују за слузокожу помоћу снажних кукица и ту долази до развоја трећег ларвеног стадијума. Код појединих врста ларве могу да се нађу и у дуоденуму или ректуму. Укупно време боравка ларви у организму је око 8-10 месеци. Зреле L3 ларве се одвајају са слузокоже и проласком кроз дигестивни тракт, путем фецеса се избацују у спољашњу средину. Након тога долази до њиховог укопавања у земљиште и преласка у стадијум лутке и након 3-5 недеља излази одрасла мува која полаже јаја на длаку коња и тиме наставља животни циклус.  [50,51,52]

	Клинички знаци
	Патогено дејство Gasterophilus spp. зависи од локације ларви и интезитета инфекције. У усној дупљи ларвени развој доводи до локалне инфламације и механичког оштећења слузокоже и то се манифестује појачаном саливацијом, тресањем главом, отежаним жвакањем и уношењем хране. Ипак код већине коња промене су благе и пролазе без изражених клиничких знакова. Причвршћивањем ларви за желудачну слузокожу изазива локалну механичку иритацију, инфламацију, ерозије и улцерације. Иако се велики број ларви може наћи у желуцу без јасних знакова, код израженијих инфекција могуће су значајне лезије слузокоже. У ретким случајевима могућа је перфорација желуца и црева, као и опструкција једњака. [50,51,52]

	Дијагноза
	Дијагноза се поставља проналаском јаја залепљених за длаку коња, нарочито у периоду активности одраслих мува. Приуство јаја указује да је коњ изложен паразиту али не и број паразита присутних у дигестивном тракту. Прегледом усне дупље, нарочито интерденталних простора могуће је уочити ларве. Желудачне ларве најпоузданије се доказују гастроскопским прегледом где се могу видети ларве причвршћене за слузокожу. Ларве трећег стадиума некад је могуће уочити у фецесу. [50,51]
	Терапија и профилакса
	У терапији Gasterophilus spp. примењују се антихелминтици из групе макроцикличних лактона (ивермектин и моксидектин). Ивермектин у дози од 0,2мг/кг перос показује високу ефикасност како против оралних тако и против желудачних стадијума. Моксидектин у дози од 0,4мг/кг показује дејство на желудачне стадијуме али његова ефикасност је варијабилна. Због малог клиничког значаја терапији Gasterophilus spp. треба приступити у оквиру програма контроле паразита, а не као разлог за непотребну и честу употребу антихелминтика. [50,52]
	Профилакса је заснована на смањењу броја паразита у организму коња и спречавању контаминације спољашње средине. Третман у јесен кад се заврше главне активности одраслих мува смањује број паразита који би презимили у организму коња. Такође уклањање јаја са длаке коње додатно смањује могућност инфекције. Важне мере контроле су такође и хигијенске мере и контрола мува. Редовно уклањање фецеса са пашњака и одржавање хигијене објекта смањује могућност развоја ларви у спољашњој средини. [50,51,52]

Слика 6: Јаја G. intestinalis на длаци коња[53]



[bookmark: _Toc242904474]4.6. HABRONEMA SPP

	Таксономија
		Тип: Nematoda
		Класа: Rhabditia
		Ред: Spirurida
		Породица: Habronematidae
		Род: Habronema
		Врсте: Habronema muscae, Habronema microstoma
	Морфологија и животни циклус
	Habronema spp. су ситне нематоде које првенствено паразитирају у желуцу коња. Најзначајније врсте су Habronema muscae и Habronema microstoma, док се у оквиру хабронематозе помиње и Draschia megastoma, која припада другом роду, али истој породици. Одрасли паразити Habronema налазе се на површини желудачне слузокоже, док Draschia формира чворове у дубљим слојевима желудачног зида. Адулти су малих димензија, женке достижу око 15-35мм, док мужјаци 9-22мм. [54,55]
	Имају индиректан развојни циклус и у развоју учествују муве из породице Muscidae као посредни домаћини. Јаја Habronema spp. доспевају путем измета у спољашњу средину где долази до излегања ларви које муве уносе током исхране својих ларвених стадијума. У организму муве ларве се пресвлаче два пута и развија се инфективни L3 стадијум. Коњ се инфицира ингестијом инфективне ларве које мува положи око усана коња или ако прогута заражену муву. Ларве доспевају до желуца коња и за приближно 8 недеља развијају се адулти. [54,55]
	Поред желудачне форме инфекције могуће је да ларве доспеју на оштећену кожу или слузокожу где не настављају нормалан развој већ долази до јаке локалне инфламаторне рекације. На овај начин долази до кожне хабронематозе односно „летњих рана“ које се најчешће јављају током топлијег дела године због веће активности мува. [55,56]

	Клинички знаци
	Желудачни облици Habronema spp. доводе до механичке иритације и инфламације слузокоже али инфекција најчешће пролази асимптоматски. Код тежих инфекција могући су поремећаји варења, смањен апетит и губитак телесне масе. Draschia megastoma може довести до формирања већих чворова у зиду желуца који могу ометати мотилитет или нормалну пасажу кроз пилотус, а ретко може да се јави оштећење зида желуца и перитонитса. Велики клинички значај има кожна форма хабронематозе због лезија које се најчешће јављају на глави, око очију и на другим местима изложеним мувама. [54,55,56]

	Дијагноза
	Дијагноза желудачне форме хабронематозе је отежана због ниске осетљивости копролошких метода. Јаја поседују танку и осетљиву љуску и брзо се распадају у фецесу, поготово након флотације па се инфекција често не може доказати рутинским прегледом фецеса. Гастроскопски преглед пружа директан увид у желудачну слузокожу и могуће је уочити одрасле паразите или промене на слузокожи. Кожна форма се лако доказује на основу карактеристичног изгледа лезија док се коначна дијагноза поставља цитолошким или хистопатолошким прегледом садржаја лезија.  [54,55,56]

	Терапија и профилакса
	За сузбијање желудачних облика Habronema spp. примењују се макроциклични лактони (ивермектин и моксидектин). Код кожне форме хабронематозе, поред антипаразитске терапије неопходна је локална обрада ране а у тежим случајевима и контрола инфламаторне реакције. [54,56]
	Профилакса се заснива на смањењу контакта коња са мувама и правилним управљањем стајњаком као и хигијена објекта. Уклањање стајњака, хигијена објекта и смањење бројности мува смањује се могућност преношења инфективних ларви. такође у подручјима са израженом појавом хабронематозе неопходна је редовна и рационална примена антихелминтика. [54,55,56]

Слика 7: Habronema spp. [57]

	Цревни паразити могу довести до појаве колика код коња различитим патогенским механизмима. Неки од разлога могу бити механичке опструкције лумена црева, оштећења и инфламације цревне слузокоже, поремећаји моталитета, оштећења крвних судова и последичном исхемијом цревног зида. Најзначајнији паразити у настанку колика су велики и мали стронгилиди, Anoplocephala perfoliata, Parascaris spp. док остали паразити имају мањи или индиректан значај. [4,30]

Од великих стронгилида посебно место у патогенези колика заузима Strongylus vulgaris. Након инфекције ларве продиру кроз зид црева и доспевају у гране кранијалне мезентеричне артерије, где мигрирају дуж крвних судова и доводе до развоја верминозног артеритиса. На месту њихове миграције могу настати оштећења ендотела, тромбови и анеуризме. Откидањем делова тромба може настати емболија и последични поремећај циркулације у цревном зиду. Исхемија може довести до појаве хеморагичних и некротичних инфаркта, што представља основу за развој изражених колика. [6,7,8,9,10]
Колике изазване S. vulgaris могу у почетку бити спорадичне, али са напредовањем васкуларних промена могу постати све учесталије, јаче и дуже трајати. Са погоршањем циркулације црева може доћи до смањења или престанка перисталтике, настанка метеоризма и развоја тежег клиничког стања. Због тога се код S. vulgaris колике не јављају првенствено као последица присуства одраслих паразита у лумену црева, већ као последица ларвене миграције и оштећења мезентеричне циркулације. [1,7,10]
Strongylus edentates такође има миграторни развој, али се његове ларве не крећу кроз кранијалну мезентеричну артерију као код S. vulgaris. Након продора кроз зид црева ларве доспевају у јетру, а затим мигрирају кроз хепаторенални лигамент, ретроперитонеална и друга ткива трбушне дупље. Током миграције могу настати инфламаторне и хеморагичне лезије, грануломи, некрозе и прираслице. Иако ове промене могу представљати патолошку основу за абдоминалне поремећаје, S. edentates се не повезује са типичним верминозним артеритисом и тромбоемболијским коликама као S. vulgaris. Изражене колике су код ове инфекције ретке, а клинички значај може бити већи код тежих инфекција или атипичне миграције ларви. [13,14,16]
Strongylus equines такође пролази кроз миграторну фазу током које ларве пролазе кроз зид дебелог црева, јетру, панкреас и околна абдоминална ткива. Њихова миграција може довести до инфламаторних, хеморагичних и грануломатозних промена, али ова врста се не сматра значајним узрочником изражених колика. Код већих инфекција могу се јавити поремећаји дигестивног система и колике, али се њихова појава пре може повезати са оштећењем ткива током миграције него са васкуларним променама карактеристичним за S. vulgaris. [20,21,24,26]

Мали стронгилиди имају другачији механизам настанка клиничких поремећаја. Њихове ларве након ингестије продиру у слузокожу цекума и колона, где се инкапсулирају и настављају развој. Значајан број ларви може остати у стању инхибиције и месецима, па чак и до две године, представљајући резервоар инфекције у организму коња. Када велики број инхибираних ларви истовремено настави развој и напусти зид црева, долази до масивног оштећења слузокоже и развоја локалне инфламаторне реакције. Оштећење слузокоже и поремећај функције дебелог црева могу довести до пролива, губитка кондиције и абдоминалног бола. Код тежих инфекција може настати ларвена цијатостоминоза која је повезана са израженим клиничким знацима. У овом случају колике су последица оштећења и запаљења зида дебелог црева и поремећаја његове функције, а не механичке опструкције или тромбоемболије. [28,29,30,33]

Anoplocephala perfoliata представља једног од најзначајнијих паразита повезаних са коликама код коња. Одрасли паразити се најчешће причвршћују за слузокожу у пределу илеоцекалног споја, посебно илеоцекалне валвуле и цекума. Механичко причвршћивање паразита доводи до локалне иритације, хиперемије, задебљања слузокоже, инфламаторних промена и улцерација. На тај начин настају промене које могу пореметити нормалну функцију и пасажу цревног садржаја. [35,36,39]
Код интензивнијих инфекција A. perfoliata може бити повезана са илеалном импакцијом и илеоцекалном интусусцепцијом. Илеална импакција доводи до отежаног или прекинутог проласка цревног садржаја, док интусусцепција представља увлачење једног дела црева у други. Оба механизма могу довести до појаве изражених колика и представљати стања која захтевају интензивно лечење, а у одређеним случајевима и хируршку интервенцију. Значај A. perfoliata у настанку колика зато се може објаснити комбинацијом локалног оштећења цревне слузокоже, инфламације и механичког поремећаја пасаже, при чему тежина клиничке слике зависи од интензитета инфекције и врсте настале компликације. [35,36,40,41]

Parascaris spp. су посебно значајне код ждребади и младих коња. Адулти паразитирају у танком цреву, где већи број паразита може заузети значајан део лумена црева. Код масивних инфекција паразити могу формирати механичку препреку и довести до опструкције или импакције танког црева. Овај механизам представља један од најдиректнијих начина настанка паразитски изазваних колика код коња. Опструкција доводи до накупљања цревног садржаја проксимално од места запушења, поремећаја пасаже и растезања цревног зида. Последично се јавља бол у абдомену, немир и убрзан срчани рад, а у тежим случајевима могу настати волвулус, интусусцепција, оштећење цревног зида и руптура. Посебан проблем представља могућност настанка опструкције након примене високоефикасних антихелминтика, када нагло угинуће и одвајање великог броја паразита може додатно погоршати постојећу опструкцију. [4,43,44,45]
Parascaris univalens је морфолошки веома слична врсти P. equorum и у практичном смислу се посматра у оквиру контроле инфекција са Parascaris spp. Њен значај за настана кколика произлази из истог механизма – масивна инфекција код младих коња може довести до нагомилавања паразита у танком цреву и механичке опструкције цревног лумена. [42,45]

Oxyuris equi има релативно мали значај у настанку колика. Ларвени стадијуми могу изазвати локалну инфламаторну реакцију у слузокожи цекума и колона, али се ове промене најчешће не повезују са израженим клиничким знацима. Главна клиничка манифестација инфекције је интензиван пруритус перианалне регије услед полагања јаја, због чега ова врста нема значајну улогу у директном развоју колика. У односу на паразите који доводе до механичке опструкције, васкуларних промена или значајног оштећења цревног зида, O. equiсе због тога се може сматрати паразитом мањег клиничког значаја уконтексту колика код коња. Његово присуство је пре свега повезано са локалном миритацијом и кожним променама перианалне регије. [47,48,49]

Gasterophilus spp. паразитирају у различитим деловима дигестивног тракта, а ларве се најчешће причвршћују за слузокожу усне дупље и желуца. Њихово присуство може довести до механичке иритације и локалне инфламације, а на месту причвршћивања у желуцу могу настати ерозије и улцерације. Код већине инфицираних коња ове промене не доводе до изражених клиничких знакова, али код интензивнијих инфекција могу бити значајније. У ретким случајевима могу се јавити озбиљније компликације, као што су перфорација желуца или црева и опструкци јаједњака. Због тога Gasterophilus spp. могу бити повезане са појавом абдоминалног бола, али се њихов значај у развоју типичних колика код коња сматра мањим у поређењу са Strongylus vulgaris, Anoplocephala perfoliata и Parascaris spp. [50,51,52]

[bookmark: _Toc242904482]5.7. Habronema spp.

Желудачни облици инфекције са Habronema spp. најчешће пролазе без изражених клиничких знакова. Паразити се налазе на површини желудачне слузокоже и својим присуством доводе до механичке иритације и инфламације. Код тежих инфекција могу се јавити поремећаји варења, смањен апетит и губитак телесне масе. Посебан значај у оквиру хабронематозе има Draschia megastoma, која може довести до формирања већих чворова у зиду желуца. Такве промене могу утицати на мотилитет и пасажу кроз пилорус, а у ретким случајевима могу довести до оштећења зида желуца и перитонитиса. Ипак, колике нису карактеристична манифестација хабронематозе и овај паразит има знатно мањи значај у односу на паразите који директно изазивају опструкцију или оштећење мезентеричне циркулације. [54,55,56]

На основу приказаних података може се уочити да цревни паразити доводе до колика на више различитих начина. Код Strongylus vulgaris доминира васкуларни механизам, односно верминозни артеритис, тромбоза, емболија и последична исхемија црева. Код малих стронгилида главни значај има оштећење слузокоже и инфламаторна реакција током масовног изласка ларви из цревног зида. Код Anoplocephala perfoliata колике су повезане са локалним оштећењем и инфламацијом илеоцекалног подручја, као и са настанком илеалне импакције и интусусцепције. Код Parascaris spp. доминира механички механизам, односно опструкција танког црева великим бројем паразита. [4,30,36,42,45]
Остали паразити имају мањи значај у директном развоју колика. Код Strongylus edentatus и S. equines патолошке промене су пресвега последица миграције ларви кроз абдоминална ткива, док су изражене колике релативно ретке. Oxyuris equi се углавном повезује са перианалним пруритусом, док Gasterophilus spp. и Habronema spp. најчешће изазивају локалне желудачне промене које пролазе без изражене клиничке слике. [13,16,20,21,47,50,54]

Због тога у диференцијалној дијагнози колика код коња посебну пажњу треба посветити паразитима који могу изазвати опструкцију, васкуларне поремећаје или значајно оштећење цревног зида. Познавање животног циклуса паразита, место његове локализације и патогенетског механизма од значаја је за правилно тумачење клиничке слике и избор одговарајућих дијагностичких и терапијских поступак

· Цревне паразитозе представљају значајан здравствени проблем код коња, а њихов клинички значај зависи од врсте паразита, интезитета инфекције и локализације у дигестивном систему.
· Цревни паразити могу допринети настанку колика различитим механизмима, укључујући опструкцију црева, оштећење цревног зида, запаљенске промене и поремећаје циркулације.
· Strongylus vulgaris има посебан клинички значај због миграције ларви кроз крвне судове мезентеријума, при чему може доћи до тромбоемболијских промена и исхемије црева.
· Велики број паразита у цревима, нарочито код младих коња може довести до механичке опструкције, поремећаја проласка цревног садржаја и развоја колика. 
· Мали стронгилиди могу изазвати оштећења цревне слузокоже током развоја ларви, што може довести до запаљенских промена и поремећаја функције дебелог црева.
· Пантљичаре, посебно Anoplocephala perfoliata могу допринети настанку колика услед оштећења ткива у подручју илеоцекалног споја и поремећаја нормалног проласка цревног садржаја. 
· Поједини цревни паразити изазивају промене које се не испољавају увек карактеристичним клиничким знацима због чега њихово присуство може остати непознато.
· Клиничка слика паразитских инфекција може варирати од благих, неспецифичних симптома до озбиљних поремећаја дигестивног система, укључујући опструкцију и оштећење црева.
· Дијагностика цревних паразитоза заснива се на повезивању клиничког прегледа са одговарајућим паразитолошким  и другим дијагностичким методама, у складу са сумњом на одређену паразитску инфекцију.
· Правовремено препознавање паразитских инфекција и примена одговарајуће терапије значајни су за смањење ризика од развоја компликација, укључујући и колике.
· Контрола цревних паразитоза треба да се заснива на планском приступу, праћењу паразитског оптерећења и рационалној примени антипаразитика.
· Спровођење одговарајућих превентивних мера, укључујући хигијену и управљање пашњацима, представља важан део контроле паразитоза и очувања здравља коња.
	Александра Љубојевић
	Цревни паразити као узроци колика код коња
	Закључак

